Sfârșitul lunii martie vine cu temperaturi scăzute și ninsori pe o mare parte din teritoriul țării noastre. Specialiștii ne recomandă să nu plecăm la drum. De asemenea, ANM a emis un cod galben de vreme rea.
Drumarii intervin fără oprire în centrul țării, acolo unde a nins abundent, mai ales în zonele de munte. În acest moment, ninge abundent în zona montană a județelor Brașov și Covasna, acolo unde drumarii au intervenit toată noaptea cu 50 de utilizare de deszăpezire și au răspândit peste 300 de tone de material antiderapant.
"Nu plecați la drum dacă nu sunteți pregătit pentru condiții de iarnă și adaptați stilul de condus condițiilor de trafic", atenționează DRDP Brașov.
Un strat gros de zăpadă s-a depus în mai multe localități din Oltenia și Transilvania. Potrivit autorităților, se circulă foarte greu la Fundata, localitate aflată între Brașov și Argeș. Șoferii de TIR, în special, au anunțat prin stații că pe această porțiune de drum se circulă foarte greu.
În stațiunea Rânca, stratul de zăpadă instalat depășește 30 de centimetri. În Transilvania a nins toată noaptea de duminică spre luni.
ANM a mai emis un cod galben, valabil din noaptea de duminică spre luni până luni seara. În intervalul 25 martie, ora 02:00 – 25 martie, ora 20:00, în Carpații Meridionali și în Carpații de Curbură, vor predomina ninsorile și se va depune strat de zăpadă, local mai consistent.
Pe parcursul zilei de 25 martie, adică luni, în Dobrogea, estul Munteniei, sud-estul Moldovei, vestul și sudul Olteniei și în sudul Transilvaniei vântul va prezenta intensificări cu viteze în general de 55…65 km/h.
Vântul va prezenta intensificări, cu viteze mai mari în zonele înalte de peste 1.700 de metri, acolo unde rafalele vor depăși 80…90 km/h, viscolind ninsoarea și determinând reducerea vizibilității.
Administrația Națională de Meteorologie a emis un cod galben de vreme rea pentru zilele de duminică și luni. Vor fi averse, însoțite izolat de descărcări electrice.
Potrivit acestora, în intervalul 24 martie, ora 10 – 25 martie, ora 20, temporar va ploua local moderat cantitativ în centrul, sudul și estul țării și se vor acumula cantități de apă de 10…15 l/mp, iar mai ales pe parcursul nopții de duminică spre luni (24/25 martie), în Muntenia, Dobrogea și sudul Moldovei pe arii restrânse 25…30 l/mp.
În noaptea de duminică spre luni se va produce brumă în vestul și nord-vestul teritoriului. Totodată, în noaptea de luni spre marți în special în regiunile intracarpatice și în zona deluroasă din sud va avea loc același fenomen.